**PRIJEDLOG**

Na temelju članka 57. Zakona o porezu na dohodak (''Narodne novine'', broj 115/16, 106/18, 121/19, 32/20, 138/20, 151/22, 114/23 i 152/24 ), članka 2. Pravilnika o paušalnom oporezivanju djelatnosti iznajmljivanja i organiziranja smještaja u turizmu (''Narodne novine'', broj 1/19, 1/20, 1/21, 156/22), te članka 32. Statuta Općine Dubrovačko primorje (''Službeni glasnik Dubrovačko-neretvanske županije'', broj 15/22 ), Općinsko vijeće Općine Dubrovačko primorje na sjednici, održanoj donijelo je

**ODLUKU**

**o visini paušalnog poreza po krevetu, smještajnoj jedinici u kampu i smještajnoj jedinici u objektu za robinzonski turizam**

**Članak 1.**

Ovom Odlukom utvrđuje se visina paušalnog poreza po krevetu, smještajnoj jedinici u kampu te smještajnoj jedinici u objektu za robinzonski smještaj koji se nalaze na području općine Dubrovačko primorje kako slijedi:

Pružatelji usluga smještaja u domaćinstvu u svim naseljima općine Dubrovačko primorje plaćaju paušalni porez po krevetu, smještajnoj jedinici u kampu te smještajnoj jedinici u objektu za robinzonski smještaj u visini od **100,00 EUR** godišnje.

**Članak 2.**

Stupanjem na snagu ove Odluke, prestaje važiti Odluka o visini paušalnog poreza po krevetu, smještajnoj jedinici u kampu i smještajnoj jedinici u objektu za robinzonski turizam (''Službeni glasnik Dubrovačko-neretvanske županije'' broj 16/23).

**Članak 3.**

Ova Odluka objavit će se u ''Službenom glasniku Dubrovačko – neretvanske županije'', a stupa na snagu osmoga dana od dana objave.

Predsjednik Općinskog vijeća

Zdenko Perušina

OBRAZLOŽENJE

Na temelju članka 57. stavka 3. Zakona o porezu na dohodak (''Narodne novine'' broj 115/16, 106/18, 121/19, 32/20, 138/20, 151/22 i 114/23), članka 2. Pravilnika o paušalnom oporezivanju djelatnosti iznajmljivanja i organiziranja smještaja u turizmu (''Narodne novine'', broj 1/19, 1/20, 1/21, 156/22), te članka 32. Statuta Općine Dubrovačko primorje (''Službeni glasnik Dubrovačko-neretvanske županije'', broj 15/22 ) Općinsko vijeće Općine Dubrovačko primorje na 22. sjednici, održanoj 14. studenoga donijelo je Odluku o visini paušalnog poreza po krevetu, smještajnoj jedinici u kampu i smještajnoj jedinici u objektu za robinzonski turizam.

U navedenoj odluci određena je visina paušalnog poreza kako slijedi:

1.Pružatelji usluga smještaja u domaćinstvu u naseljima Slano i dio naselja Majkovi (Ratac) plaćaju paušalni porez po krevetu, smještajnoj jedinici u kampu te smještajnoj jedinici u objektu za robinzonski smještaj u visini od 54,00 EUR godišnje.

2.Pružatelji usluga smještaja u domaćinstvu u naseljima Banići i Kručica plaćaju paušalni porez po krevetu, smještajnoj jedinici u kampu te smještajnoj jedinici u objektu za robinzonski smještaj u visini od 42,00 EUR godišnje.

3.Pružatelji usluga smještaja u domaćinstvu u svim ostalim naseljima (Imotica, Topolo, Ošlje, Stupa, Smokovljani, Visočani, Lisac, Čepikuće, Podimoč, Točionik, Trnovica, Podgora, Mravinca, Trnova, Doli i ostali dio naselja Majkovi) plaćaju paušalni porez po krevetu, smještajnoj jedinici u kampu te smještajnoj jedinici u objektu za robinzonski smještaj u visini od 30,00 EUR godišnje.

Izmjenama i dopunama Zakona o porezu na dohodak (''Narodne novine'' broj 152/24), člankom 57. stavak 4. propisano je da Odluku o visini iznosa paušalnog poreza predstavničko tijelo jedinice lokalne samouprave donosi sukladno kategoriji u koju je jedinica lokalne samouprave razvrstana prema indeksu turističke razvijenosti, utvrđenom za prethodnu godinu, sukladno posebnom propisu, u granicama propisanim Zakonom o porezu na dohodak.

Istim člankom Zakona propisani iznosi paušalnog poreza po krevetu, smještajnoj jedinici u kampu i smještajnoj jedinici u objektu za robinzonski turizam za I. kategoriju u koju je svrstana općina Dubrovačko primorje prema iznosu turističke razvijenosti su od 100,00 do 300,00 EUR.

Prijedlogom ove Odluke utvrđuje se visina paušalnog poreza po krevetu, smještajnoj jedinici u kampu te smještajnoj jedinici u objektu za robinzonski smještaj koji se nalaze na području općine Dubrovačko primorje u iznosu od 100,00 EUR.